Vidar Terje Davidsen
Store norske leksikon,Sport og spill,Ballsport,Fotball,Norsk fotball
Vidar Terje Davidsen er en norsk tidligere landslagsspiller i fotball i posisjonen sentral midtbane, senere trener. Han er også norsk cup- og seriemester med Vålerenga, og den spilleren i Vålerenga som har flest norske mesterskap.
Fakta A-landskamper: 46 landskamper. Mål: 5 Kamper på aldersbestemte landslag: 27. Mål: 2 Klubber som spiller: Frigg og Vålerenga. Ungdomslag: Bærum  Klubber/landslag som trener: Strømmen, Frigg, G 17-landslaget, Vålerenga, G 19-landslaget, Lyn og Strømsgodset Meritter Kåret til Årets midtbanespiller av VG i 1980 og 1984 Cupmester i 1980 og seriemester tre ganger, i 1981, 1983 og 1984 for Vålerenga, cupmester i 1997 som trener for Vålerenga Den mestvinnende Vålerenga-spilleren gjennom tidene med tre serie- og ett cupmesterskap Spillestil Davidsen var en teknisk god, løpssterk og kreativ midtbanespiller, som også var en ledertype både på og utenfor banen. Karriere som spiller Davidsen startet karrieren i Bærum Sportsklubb, men gikk 17 år gammel til Frigg, som spilte i 2. divisjon, den nest øverste divisjonen. 20 år gammel, i 1979, debuterte han på OL-landslaget og spilte blant annet den avgjørende kvalifiseringskampen mot Vest-Tyskland i Baunatal, der Norge vant 1–0 og ble kvalifisert til OL i Moskva. Det ble ikke OL-spill, fordi Norge boikottet lekene grunnet Sovjets okkupasjon av Afghanistan.I 1980 ble Davidsen hentet til Vålerenga, der han var en viktig brikke i lagets cupmesterskap i 1980 og seriemesterskapene i 1981, 1983 og 1984.Grunnet uoverensstemmelser med ledelsen i Vålerenga, gikk han etter sesongen 1986 til Lillestrøm, der han ble valgt til kaptein. Grunnet skader spilte han imidlertid bare vårsesongen i 1987 for klubben og la opp som spiller før neste sesong.Som landslagsspiller er Davidsen mest kjent for bidragene til den overraskende 2–1-seieren over Italia i en privatlandskamp på bortebane, i Lecce, i 1985. Norge lå under 0–1, men utlignet etter en assist fra Davidsen. Like etter scoret Davidsen vinnermålet med en suser på hel volley. Karriere som trener I årene etter at han la opp, tok Davidsen trenerutdannelse, og i 1991 var han trener for Strømmen. I 1992 trente han Frigg samtidig med G 17-landslaget, før han etter sesongen 1992 ble ansatt som trener i Vålerenga, som spilte i den nest øverste divisjon. I 1993-sesongen ledet han laget til opprykk i Eliteserien, der klubben spilte de to neste sesongene, men rykket ned igjen i 1996. I 1997 delte han trenerjobben med Lars Tjærnås, klubben rykket opp og vant cupmesterskapet. Til tross for suksessen ønsket ikke ledelsen å fortsette med to trenere, og Davidsen måtte gå, noe som skapte både frustrasjon hos Davidsen og motsetninger mellom supportergruppen Klanen og Vålerengas ledelse.I 1998 trente Davidsen G 19-landslaget, før han gikk til Lyn om sommeren, der han ledet laget til opprykk i Eliteserien i 2000. Etter bare én seier, tre uavgjorte og fem tap i vårsesongen 2001, fikk han sparken i slutten av mai, og engelskmannen Stuart Baxter overtok som trener. I 2003–2004-sesongen trente Davidsen Strømsgodset til en niendeplass i den nest øverste divisjonen i 2003 og tiendeplass i 2004. Etter sesongen var det enighet om å avslutte kontrakten.Davidsen har også vært ekspertkommentator i Viasat. Les mer i Store norske leksikon norsk fotball fotball Eksterne lenker Om Vidar Davidsen på Norges Fotballforbunds nettside Litteratur Bertelsen, Berglund, Odden: Oppslagsbok om norsk fotball, Wagner og Flust forlag, 2000 T. A. Schanke: Norsk idrettsleksikon